14.4.2023
EL
Επίσημη Εφημερίδα της Ευρωπαϊκής Ένωσης
C 132/27 Τρίτη 4 Οκτωβρίου 2022
6. καλεί την Επιτροπή να εξασφαλίσει επαρκείς πόρους, τόσο όσον αφορά τη χρηματοδότηση όσο και τους ανθρώπινους πόρους, για την ίδρυση και τη λειτουργία του Κέντρου· καλεί τα κράτη μέλη να διασφαλίσουν τους πόρους που απαιτούνται για την εφαρμογή και την επιβολή των πολιτικών προσβασιμότητας, μεταξύ άλλων μέσω κονδυλίων της ΕΕ· υπογραμμίζει ότι η επαρκής χρηματοδότηση αποτελεί επιτακτική ανάγκη για την επιδίωξη αποτελεσματικών δημόσιων πολιτικών σχετικά με την προσβασιμότητα, καθώς και για την επίτευξη προόδου σε ένα ευρύ φάσμα θεμάτων όπως η ευαισθητοποίηση μέσω επικοινωνιακών δράσεων, ιδίως προς οργανισμούς που αντιπροσωπεύουν άτομα με αναπηρία, η αναγνώριση των αόρατων αναπηριών και η εναρμόνιση των εθνικών δελτίων αναπηρίας ή των προτύπων προσβασιμότητας·
Δομή 7. καλεί την Επιτροπή να δημιουργήσει γραμματεία και φόρουμ για την κατεύθυνση και την καθοδήγηση των εργασιών του Κέντρου· υπογραμμίζει ότι το φόρουμ θα πρέπει να εγγυάται την ισόρροπη συμμετοχή των ενδιαφερόμενων φορέων του δημοσίου και του ιδιωτικού τομέα και των κατόχων δικαιωμάτων με κατάλληλη πείρα στον τομέα της προσβασιμότητας· τονίζει ότι θα πρέπει να διασφαλιστεί η ισόρροπη εκπροσώπηση των φύλων· υπογραμμίζει ότι η συμμετοχή οργανώσεων που εκπροσωπούν άτομα με αναπηρία πρέπει να διασφαλίζεται ως ουσιαστικό μέρος του έργου του Κέντρου, προκειμένου να διασφαλίζεται το υψηλότερο δυνατό επίπεδο διαφάνειας όσον αφορά τις δραστηριότητές του· πιστεύει ότι το Κέντρο θα πρέπει να δημοσιεύει ετήσιο πρόγραμμα εργασίας και να περιλαμβάνει στο φόρουμ εκπροσώπους μεταξύ των βουλευτών του Ευρωπαϊκού Κοινοβουλίου· 8. επισημαίνει τις ειδικές προκλήσεις που θέτουν συγκεκριμένοι τομείς των πολιτικών προσβασιμότητας, όπως το δομημένο περιβάλλον, οι δημόσιες συμβάσεις, οι ψηφιακές τεχνολογίες, τα μέσα ενημέρωσης και ο πολιτισμός, οι μεταφορές, οι αναδυόμενες και οι υποστηρικτικές τεχνολογίες, καθώς και τα ανοικτά στο κοινό προϊόντα και υπηρεσίες· καλεί την Επιτροπή να συστήσει ειδικές υποομάδες εμπειρογνωμόνων για ορισμένους τομείς· είναι πεπεισμένο ότι οι ομάδες αυτές θα πρέπει να συνεργάζονται στενά με το Κέντρο, τα κράτη μέλη, τα άτομα με αναπηρία και τις οργανώσεις που τα εκπροσωπούν, προκειμένου να διασφαλίζεται καλύτερη αξιολόγηση, εφαρμογή, παρακολούθηση και επιβολή της νομοθεσίας που σχετίζεται με την προσβασιμότητα· 9. καλεί τα κράτη μέλη να δημιουργήσουν εθνικούς κόμβους προσβασιμότητας, οι οποίοι θα μπορούσαν να αποτελούνται από σημεία επαφής και παράλληλες ομάδες εμπειρογνωμόνων που θα συνεργάζονται στενά με το Κέντρο με σκοπό την εφαρμογή, την παρακολούθηση και την επιβολή της νομοθεσίας για την προσβασιμότητα· είναι της άποψης ότι οι εθνικοί κόμβοι προσβασιμότητας θα πρέπει να διευκολύνουν την ανταλλαγή και τον συντονισμό μεταξύ των σχετικών φορέων και των κατόχων δικαιωμάτων, συμπεριλαμβανομένων των οικονομικών παραγόντων, των οργανώσεων ατόμων με αναπηρία και των εθνικών αρχών που είναι υπεύθυνες για την προσβασιμότητα και την εφαρμογή της τομεακής νομοθεσίας· είναι πεπεισμένο ότι οι πραγματογνώμονες του Κέντρου θα πρέπει να παρέχουν καθοδήγηση και εκπαίδευση σε όλους τους σχετικούς φορείς· πιστεύει ότι οι ομάδες αυτές θα μπορούσαν να συμβάλουν στην εξεύρεση λύσεων προσβασιμότητας που λαμβάνουν υπόψη τις εθνικές ιδιαιτερότητες·
Εντολή 10. πιστεύει ότι το Κέντρο θα πρέπει να λειτουργεί ως κόμβος που παρέχει στα σχετικά θεσμικά όργανα και οργανισμούς της ΕΕ και στα κράτη μέλη της, κατά την εφαρμογή του δικαίου της Ένωσης, τακτική βοήθεια και εμπειρογνωμοσύνη σχετικά με τις πολιτικές προσβασιμότητας και τις τεχνικές απαιτήσεις· πιστεύει ότι το Κέντρο θα πρέπει να θεσπίσει και να συντονίζει πλαίσιο συνεργασίας που θα συγκεντρώνει τους αρμόδιους εθνικούς και ενωσιακούς φορείς και όλες τις ομάδες χρηστών, ιδίως οργανώσεις που εκπροσωπούν άτομα με αναπηρία, οργανώσεις της κοινωνίας των πολιτών, πανεπιστήμια, εταιρείες και επαγγελματίες από όλους τους τομείς της προσβασιμότητας και των δικαιωμάτων των καταναλωτών, προκειμένου να στηρίζεται η εναρμονισμένη εφαρμογή και επιβολή σε ολόκληρη την ΕΕ, να παρέχεται καθοδήγηση και κατάρτιση, και να δίνεται έμπνευση για εξελίξεις και καινοτομία στις πολιτικές, τόσο σε εθνικό όσο και σε ενωσιακό επίπεδο, μεταξύ άλλων μέσω του εντοπισμού και της ανταλλαγής βέλτιστων πρακτικών σε όλους τους τομείς, καθώς και μέσω της δημιουργίας εργαλείων που αποσκοπούν στη διευκόλυνση της εφαρμογής του ενωσιακού δικαίου· πιστεύει ότι το Κέντρο θα μπορούσε να βελτιώσει τη συνεργασία μεταξύ των προαναφερθέντων φορέων και οργανισμών με ιδιαίτερα καινοτόμους φορείς, ώστε να προωθήσει την ανάπτυξη των υποστηρικτικών τεχνολογιών· θεωρεί ότι το Κέντρο θα πρέπει επίσης να παρέχει συμβουλές, συμπεριλαμβανομένων κατευθυντήριων γραμμών, στα αρμόδια θεσμικά όργανα και οργανισμούς της ΕΕ και στα κράτη μέλη της σχετικά με τις εσωτερικές πολιτικές και πρακτικές προσβασιμότητας· 11. τονίζει τα δυνητικά οφέλη του Κέντρου όσον αφορά την υποστήριξη του έργου της Επιτροπής, μεταξύ άλλων τον εντοπισμό και την αντιμετώπιση κενών και ασυνεπειών στην ισχύουσα νομοθεσία, την παροχή συστάσεων πολιτικής για την επικαιροποίηση και την ανάπτυξη νομοθεσίας περί προσβασιμότητας, την ενσωμάτωση της προσβασιμότητας σε όλες τις σχετικές πολιτικές υπ’ ευθύνη των διαφόρων Γενικών Διευθύνσεων της Επιτροπής, μεταξύ άλλων μέσω του προσδιορισμού τομέων προτεραιότητας που θα πρέπει να βελτιωθούν, τη διεξαγωγή έργων που διερευνούν καινοτόμους τρόπους εφαρμογής της προσβασιμότητας, τη συνδρομή στην κατάρτιση τεχνικών προδιαγραφών προσβασιμότητας και την παροχή βοήθειας σε οργανισμούς και φορείς της ΕΕ για θέματα που σχετίζονται με την προσβασιμότητα·